Dúirt Óglaigh na hÉireann nár gortaíodh aon saighdiúir Éireannach san ionsaí buamála a rinneadh ar bhunáit traenála leis an Aontas Eorpach i Mailí in iarthar na hAfraice go moch ar maidin inné.

Tuairisicítear go ndearnadh iarracht buamaí in dhá charr a phléascadh ag geata na bunáite agus gur scaoileadh roicéad leis an ngeata freisin.

Tuairiscítear gur bhain mionghortuithe do thriúr saighdiúirí Mailíocha de bharr an ionsaithe agus gur maraíodh cuid den dream a bhí freagrach as.

I ráiteas a d'eisigh Óglaigh na hÉireann, dúradh go bhfuil fiche saighdiúir as an tír seo ag obair do Mhisean Traenála an Aontais Eorpaigh i Mailí faoi láthair agus go bhfuil aon duine dhéag acu bunaithe i Koulikoro, áit ar tharla an t-ionsaí.

Tá Koulikoro suite 60 ciliméadar soir ó thuaidh ón bpríomhchathair, Bamako, áit a bhfuil an naonúr Éireannach eile bunaithe.